प्रिंस विलियम दुनिया के सबसे प्रभावशाली पुरुष  
उन्होंने इस मामले में अमेरिका के प्रथम अश्वेत राष्ट्रपति बराक ओबामा और एप्पल के दिवंगत सह संस्थापक स्टीव जॉब्स को पीछे छोड़ दिया है।
ब्रिटेन के प्रिंस विलियम को एक सर्वेक्षण में दुनिया का सबसे प्रभावशाली पुरुष बताया गया है। उन्होंने इस मामले में अमेरिका के प्रथम अश्वेत राष्ट्रपति बराक ओबामा और एप्पल के दिवंगत सह संस्थापक स्टीव जॉब्स को पीछे छोड़ दिया है।  ड्यूक ऑफ कैम्ब्रिज प्रिंस विलियम (29) ब्रिटिश प्रधानममंत्री डेविड कैमरन से भी आगे हैं, जो 49 शीर्ष सर्वाधिक प्रभावशाली पुरुषों की सूची में अंतिम स्थान पर हैं। विलियम फेसबुक के संस्थापक मार्क जुकेरबर्ग से भी आगे हैं।  सर्वेक्षण कराने वाले लाइफस्टाइल वेबसाइट आस्कमेन.कॉम के ब्रिटिश संपादक ड्रीव लुबेगा ने बताया, यह ऐसा साल है जब हमारे पाठक मानते हैं कि विलियम अब बड़े हो गए हैं। उन्होंने शाही परिवार को लोगों से जोड़ा, जिसमें पिछली पीढ़ियां नाकाम रही हैं। वह बहुत मेहनती हैं और अपनी अच्छी पहचान का इस्तेमाल अच्छे उद्देश्यों के लिए करने को प्रतिबद्ध हैं।  'डेली एक्सप्रेस' की खबर के मुताबिक फ्रांसीसी डीजे डेविड गुएटा इस फेहरिस्त में दूसरे पायदान पर हैं। फुटबॉल खिलाड़ी क्रिस्टानो रोनाल्डो तीसरे स्थान पर हैं, जबकि पत्रकार पियर्स मार्गन चौथे और ओबामा को 10वां स्थान मिला है। 18 से 40 वर्ष के 7,200 लोगों के बीच यह सर्वेक्षण किया गया।